সিপিআইএম করার ‘অপরাধে’ এক জন মহিলাকে প্রকাশ্যে বিবস্ত্র করে মারধর করা হয়েছে। কিন্তু বিপ্লব দেবের জমানায় সেই ঘটনার পাঁচ দিন পরেও কাউকে গ্রেফতার করা হয়নি। আক্রান্ত মহিলা আজ এ নিয়ে ক্ষোভ প্রকাশ করেছেন। আমতলী মহকুমার পুলিশ আধিকারিক জানান, তদন্ত চলছে। ত্রিপুরার সিপাহিজলার জেলার বৈষ্ণব টিলায় মঙ্গলবার খোলা ময়দানে মারধর করা হয়। সেই দৃশ্য সংবাদমাধ্যমে প্রকাশিতও  হয়েছে। কাল এক সাক্ষাত্কারে আক্রান্ত মহিলা জানান, তিনি সিপিএম করেন বলে তার উপরে এই অত্যাচার। এখন হুমকি দেওয়া হচ্ছে, এই ঘটনার কথা প্রকাশ্যে আনলে ফল আরও খারাপ হবে। থানায় ১৬ জন ও সংশ্লিষ্ট সকলের বিরুদ্ধে অভিযোগ করার পরেও পুলিশ কিছু করছে না বলে অভিয়োগ ওই মহিলার। মহকুমা পুলিশ আধিকারিক অজয় কুমার দাস জানান, ঘটনায় জড়িত সকলকে জেরার জন্য নোটিস পাঠানো হয়েছে। ১৬৪ ধারায় মহিলার জবানবন্দি রেকর্ড করা হয়েছে এবং তাঁর ডাক্তারী পরীক্ষাও হয়েছে। দ্রুততার সঙ্গে তদন্ত চলছে এবং চার্জশিট ও দেওয়া হবে।